李薇

李薇，香港親中派政治學者，而家係香港中文大學政治與行政學系助理教授。佢曾經捲入多項爭議，包括拾取路祭供品、支持《港版國安法》、同同事發生衝突、犯法用長者八達通卡等等。

早年生涯 
李薇喺上海市出世，然後喺華東師範大學第二附屬中學同復旦大學政治系畢業。喺復旦大學攻讀碩士學位嘅時候，佢嘅論文題目係『中國經濟轉型期女性就業變遷的政治經濟學分析』。

之後2008年佢嚟到香港大學攻讀政治學博士學位，2013年攞到學位，博士論文題目係“Structural Change and the Relationship between Politicians and Bureaucrats-The Case of Hong Kong”，師從卜約翰。專門研究中國政治、社會政策嘅議題。

喺加入香港中文大學之前，佢曾經喺香港大學同埋中共上海市建設和交通工作委員會黨校工作。

爭議 
佢自喺2014年喺中大任教開始後，就曾經捲入多宗爭議事件，同系內唔同同事發生衝突、拾取路祭貢品、違規使用八達通卡等等，而且面對批評同執法人員嘅時候，都以惡劣或者激動嘅態度回應。喺2020年8月佢接受香港獨立媒體訪問時，佢亦承認自己係言論出位搏續約。

拾取路祭供品自行食用 
喺2020年9月，多個媒體報道，李薇喺Facebook呼籲香港市民響應中央政府政府嘅節約糧食政策，又透露自己將路祭食物帶返屋企食用，形容「美味」。有網民質疑佢嘅行為，李薇就反駁「我開心關你屁事」，而且言詞粗鄙，又無故牽扯到話網民被假新聞洗腦，仲話唔支持嘅人就係資本家幫兇。曾出席過李薇課堂嘅中大舊生岑敖暉就形容佢精神健康唔係好理想，而大律師陸偉雄就話，有啲情況會係拜祭者事後帶返屋企食用，未經主人同意而將供品據為己有，就可能干犯盜竊罪。隨後李薇接受香港獨立媒體訪問，更加建議記者撿拾水果製作果汁。

支持《港版國安法》同攻擊反對者 
2020年6月，北京未經香港人同意訂立《港版國安法》，唔少香港人，包括中大政治與行政學系系內嘅一啲學生，都走出嚟反對。不過，李薇就極力支持，批評啲同學「無濟於事，浪費青春，縮短壽命」，又建議同學「不如先觀察，做些研究」，唔少學生回覆批評她無從港人身份去理解事件。而李薇之後喺接受香港獨立媒體訪問時，亦承認自己冇研究近期嘅社會運動。

校內日常工作表現爭議 
香港獨立媒體喺2020年9月報導，有唔少中大政治與行政學系，甚至係學系所屬社會科學院嘅人，都對李薇嘅言行有所爭議。報道提及，李薇曾經喺課堂點名批評系主任盧永鴻，話佢1年唔開足3班畀本科生，學校請佢係濫用公帑，對學生唔負責任，又攞自己同佢比，話自己勤力盡責，有學生就形容佢做法唐突。另外，佢亦曾經大鬧高層，上至社會科學院院長，下至普通行政人員都鬧過，甚至將職員鬧喊，間接迫到佢地要避走去另一間辦公室做嘢。

懷疑犯法用長者八達通 
2021年1月17號，網上流傳一段疑似係李薇嘅女人，喺港鐵深水埗站因犯法使用長者八達通，被港鐵職員包圍。片入面個女人情緒激動，表示希望報警同不滿職員批評，同時聲稱「我用錯八達通」、話自己係「中文大學老師」，批判港鐵職員係資本家嘅走狗。港鐵後嚟，證實，佢喺被查飛嘅時候，開頭拒絕合作，之後港鐵報警，隨後向佢徵收附加費。中大學生會前會長張秀賢之後向傳媒證實，按佢上堂嗰陣對李薇嘅印象，涉事女子就係李薇。

而林夕之後喺《蘋果日報》討論包括呢次事件以內，關於李薇多次嘅爭議，形容佢潑婦罵街但並唔係黐線，而係黨奴病趁機發作。佢批評中大喺李薇失德嘅問題上無行動，又反問如果港大校委會輕輕鬆鬆就炒咗戴耀廷，中大有冇膽力魄力能力炒李薇。